Eystein Bardal

Eystein Bardal (født 27. september 1930 i Egge i Nord-Trøndelag) er en tidligere, norsk gårdbruker, forretningsmann og politiker (Sp).

Han vokste opp på gården Øver-Egge i Egge kommune, nordvest for den daværende bykommunen Steinkjer. Han gikk engelsklinjen ved Steinkjer landsgymnas og deretter handelsgymnas. Han giftet seg i 1959 med Torgunn Jørstad fra Snåsa. Han har vært kontorist, lærer i kontorfag og registrert revisor, distriktssjef i et forsikringsselskap, disponent i Snåsaskifer AS (1970–1979) og gårdbruker på sin kones slektsgård på Berg i Snåsa.

Han var formann i Bygdefolkets Ungdomsfylking (nå Senterungdommen) i Nord-Trøndelag 1955–1956 og 1959–1962 samt formann på landsplan 1964–1965. Bardal var vararepresentant til Stortinget fra Nord-Trøndelag 1958–1969, og møtte i til sammen 31 dager i nasjonalforsamlingen. Han har vært medlem av Egge og Snåsa kommunestyrer; han var ordfører i Snåsa kommune 1992–1999. Han har hatt en rekke andre kommunale og fylkeskommunale verv. Han har vært styreformann i Egge Idrettslag og Snåsa Idrettslag, formann i Snåsa senterparti og formann i forstanderskapet i Snåsa sparebank. Bardal har vært styreformann i AS Nord-Trøndelag, ett av to eierselskaper i AS Trønder-Avisa, og sittet som styremedlem i sistnevnte.

Bardal ble tildelt Kongens fortjenstmedalje i 2015.

Han er far til Snåsas ordfører Arnt Einar Bardal og grandonkel (farfars bror) til skihopper Anders Bardal. Bardal-slekten stammer fra Beitstad.

Referanser

Eksterne lenker 
 

Sp-politikere i Nord-Trøndelag
Ordførere i Snåsa
Lokalpolitikere i Steinkjer
Senterungdommens ledelse
Kongens fortjenstmedalje i sølv
Personer fra Steinkjer kommune